गौतम बुद्धको तिथि पारेर विश्व मेडिटेसन-डे घोषणा गर्न पहल गर्छु : परराष्ट्रमन्त्री श्रेष्ठ
उपप्रधान तथा परराष्ट्रमन्त्री नारायणकाजी श्रेष्ठले अहिलेको भूराजनीतिक परिवेश र नेपालको राजनीतिक अवस्थितिमा ठूलो जिम्मेवारी रहेको उल्लेख गरेका छन् ।
काठमाडौँ — उपप्रधान तथा परराष्ट्रमन्त्री नारायणकाजी श्रेष्ठले अहिलेको भूराजनीतिक परिवेश र नेपालको राजनीतिक अवस्थितिमा ठूलो जिम्मेवारी रहेको उल्लेख गरेका छन् ।बुधबार उपप्रधान तथा परराष्ट्रमन्त्रीको शपथग्रहण पछि मन्त्रालय पुगेर कार्यभार सम्हाल्दै उपप्रधानमन्त्री श्रेष्ठले मन्त्रालयका कर्मचारीहरुलाई सम्बोधन गर्दै भने , ‘अहिलेको भूराजनीतिक परिवेश र नेपालको राजनीतिक अवस्थितिमा हाम्रो ठूलो जिम्मेवारी छ । त्यो जिम्मेवारीलाई केन्द्रमा राखेर काम गरौं र राष्ट्रको लागि योगदान गरौं ।’उनले गौतम बुद्धको कुनै तिथि पारेर संयुक्त राष्ट्रमा प्रस्ताव गरी विश्व मेडिटेसन डे (ध्यान दिवस) घोषणा गर्न पहल गर्ने बताए । उनले यस विषयमा आफूले प्रधानमन्त्रीसँग सल्लाह गरेर निर्णय गरी प्रस्तावलाई अघि बढाउने उल्लेख गरे । 